《观绳妓作》
清代·严允肇

长绳罥竿高百尺，杨花雪落城南陌。美人冉冉化行云，细縠轻南望空掷。

冶袖双开舒锦臂，婆娑往来若平地。盘中小试飞燕舞，楼上惊看绿珠坠。

回眸顾盼无限情，空里忽闻环佩声。天风吹入碧云去，始觉仙骨珊珊轻。

轻躯上下无断续，舞罢腰肢新结束。燕钗堕地悄无声，背立当窗鬓云绿。

抱得秦筝写春怨，歌唇宛转《吴趋曲》。吴歌楚舞绝可怜，谁家笑掷珊瑚鞭？

作者简介：浙江归安人，字修人，号石樵。顺治十五年进士，官寿光知县。以同官累去职，后遇其人，敬礼有加，人服其长者。诗古今体兼善，文章力追秦汉。有《宜雅堂集》。